Séverine Vidal

Séverine Vidal (Frantzia, 1969ko abenduaren 22a) idazle eta komiki-gidoilari frantsesa da.

 Biografia 
Séverine Vidal 1969an jaio zen, Parisko eskualdean. Literaturako ikasketak egin eta hamabi urtez irakaskuntzan jardun ondoren, bizimodua idazle gisa ateratzea erabaki zuen, eta 2011tik bere denbora osoa ematen du lanbide horretan. Idazketa-tailerrak ere zuzentzen ditu ikastetxeetan, zaharren egoitzetan, gizarte-zentroetan edo frantsesa ikasten ari diren helduekin.

2010eko martxoan argitaratu zuen gazteei zuzendutako bere lehen liburua, Philo mène la danse, Éditions Talents Hauts argitaletxean, Mayana Itoïz ilustratzaile baionarraren irudiekin.

Séverine Vidalek literatur ekoizpen zabala du. Gazteei eskainitako eleberriak, album ilustratuak eta komikien gidoiak idatzi ditu. Bere liburuak hainbat hizkuntzatara itzuli dira eta sari ugari irabazi dituzte.

Axl Cendres (1981-2019) idazlearen omenez 2019an sortutako Prix Cendres sariaren epaimahaikide izan zen.

Gaur egun Girondan bizi da.

 Lanak 

 Eleberriak eta album ilustratuak 
2011n, Vidalek Conte du haut de mon crâne argitaratu zuen La sourix que raconte argitaletxean. Liburu digital honek, Claire Fauchék ilustratua eta animatua, oso kritika onak jaso zituen. Liburuak fintasun handiz kontatzen du Ari Allistair Arx-Sorensenen bizitza, aldi berean zorion erraldoia eta tristura bizia sentitzen dituen pertsonaia bitxia. Ipuinaren aurkezpena, ahotsez eta musikaz, ederra da eta kalitate grafiko handikoa. Ipuinean errealitatearen, abstrakzioaren, grabitatearen eta umorearen arteko mundu bat deskubritzen da.

2017an, Manu Causse-rekin batera idatzitako Nos cœurs tordus eleberria argitaratu zuen Bayard argitaletxean. Liburua 10 urtetik gorako gaztetxoei zuzenduta dago, eta jaiotzetik desgaitasuna duen Vladimir gazte zinemazale, dibertigarri eta sentikorraren lehen maitasuna kontatzen du. 2017ko Gulli du Roman saria irabazi zuen.

2018an, Pëpo (Bayard Jeunesse) idatzi zuen, urte berean Vendredi sarirako aukeratutako eleberria. 2020an, bere liburu bat aukeratu zuten, berriz ere, sari horretarako: Soleil glacé (Robert Laffont, 2020).

2022an, Le goût du temps dans la bouche argitaratu zuen Robert Laffont argitaletxean, helduei zuzendutako bere lehen eleberria.

 Komikiak 
Séverine Vidalek 2012an argitaratu zuen, Estelle Billon Spagnol-ekin batera, bere lehen komikia: 5 H 22 : Paris-Toulouse (Frimousse argitaletxea). Istorioa idazteaz gain, berak marraztu eta margotu zuen eleberri grafikoa. Komikiak Paris eta Tolosa arteko bidaia batean hasi eta amaitzen den maitasun istorio bat kontatzen du.

Handik aurrera, hainbat komikiren gidoiak idatzi ditu. Haien artean, ondokoak aipa daitezke: George Sand - Fille du siècle (2021, Delcourt), Le plongeon (2021, Bamboo Edition), Un monde si grand (2023, Bayard Graphic) eta Nos cœurs tordus seriea (2023, Bayard).

 George Sand - Fille du siècle 
George Sand - Fille du siècle (Kim Consigny-ren marrazkiak) George Sand idazle eta feminismoaren aitzindari frantziarraren biografia 344 orrialdetan kontatzen duen komikia da. Elkarrizketa batean, Vidalek azaldu zuen zerk bultzatu zuen emakume horren bizitza kontatzera:«Segituan maitemindu nintzen inoren iritziaz axola-izpirik ere ez duen emakume aske honetaz, zer egitea komeni zaion erabaki eta egiteko zalantzarik ez duena. Kode Zibilak emakumeak adingabe, gaizkile eta "adimen-urritu" gisa tratatzen dituen gizarte batean, berak kateak haustea, senarrarengandik bereiztea, bere ondarea gordetzea eta bere lumatik bizitzea lortu zuen. Bi munduren arteko emakume mestizo honek —aristokrata, aitaren aldetik, eta plebeioa, amarenetik; baina beti herriaren aldekoa— hunkitu ninduen».

 Le plongeon 
Le plongeon komikiak (Victor L. Pinel-en marrazkiak eta kolorea) Yvonne 80 urteko emakumearen istorioa kontatzen du. Yvonnek, alargundu ondoren, bere etxea saltzea eta egoitza batera bizitzera joatea erabaki du. Hasiera-hasieratik ez zaio batere gustatu etxe berria, ez zuzendari berritsuegia, ez eta bere gela monastikoa ere. Baina Yvonnek ez du beste aukerarik egokitzea baino, bizitzen jarraitu nahi badu... Séverine Vidalek album hunkigarri eta intimo bat sortu du. Bertan Yvonnek aurre egin —eta bakarrik egonik gainditu— behar dien nahasmenduak deskribatzen ditu. Egileak planteatzen duen istorioak oso ñabardura interesgarriak ditu, bere kasa molda daitekeen pertsona baten narriadura kognitibo arina zelan garatzen den erakusten baitigu. Horrela, nabarmendu egiten da zaharrekiko harremanetan gehiegizko babesa edo paternalismoa adierazteko joera. Alde horretatik, esanguratsua da Yvonnek bere kideekin festa xalo bat antolatzen duen eszena, zeinean neska txiki bat balitz bezala errieta egiten dioten. Bestalde, liburuak oso ikuspuntu interesgarriak jorratzen ditu, hala nola, adineko sexualitatea edo protagonistak duen zaletasun edo ilusio baten beharra errutinatik ihes egin ahal izateko.

 Un monde si grand 
Un monde si grand (Élodie Durand-en marrazkia eta koloreak) Pëpo eleberriaren komikirako egokitzapena da. 2023an, Montreuileko Salon du livre de jeunesse-n Les Pépites sarirako aukeratua izan zen. Marjinalitateaz, familiaz, nerabezaroaz hitz egiten duen istorio gozoa eta hunkigarria da. Protagonista Pëppo da, Fridaren neba. Pëpo eta Frida Frantziako hegoaldeko kanpin batean karabana batean bizi dira. Egun batean, Frida joan egiten da eta bakarrik uzten du Pëppo bere bi haurtxoen kargu.

 Nos cœurs tordus 
Nos cœurs tordus jaiotzetik desgaitasuna duen Vladimir gazte zinemazale, dibertigarri eta sentikorra protagonista duen komiki serie bat da. Orain arte bi liburu baino ez dira argitaratu Bande D'ados argitaletxean: Ça tourne au collège! (2023) eta New York avec toi (2024) Vidalek Manu Causse-rekin elkarlanean idatzi zuen lehenengoaren gidoia, eta bakarrik bigarrenarena. Marrazkiak eta koloreak Javi Rey-renak izan dira bietan. Nos cœurs tordus-ek Prix des collèges de l'académie de Poitiers saria lortu zuen 2024ko Angulemako Komiki Azokan. Horrez gain, aukeratua izan zen 2023ko Prix jeunesse Ville de Saint-Malo sarirako, eta 2024ko Prix BD France Bleu sarirako.
 Sariak 

 2015eko Lyongo Prix Jeunesse Quais du Polar saria, Marion Puech-ek ilustraturiko La drôle d'évasion eleberriagatik.
 2015-2016ko Prix des dévoreurs de livres saria, Marion Puech-ek ilustraturiko La drôle d'évasion eleberriagatik.
 2017ko Prix Gayant Lecture saria Quelqu’un qu’on aime eleberriagatik.
 2017ko Prix Sésame saria Quelqu’un qu’on aime eleberriagatik.
 2017ko Prix Chronos de Littérature saria Quelqu’un qu’on aime eleberriagatik.
 2017ko Prix Gulli-du-roman saria Nos cœurs tordus eleberriagatik (Manu Causse idazlearekin batera).
 2023ko Prix Chronos de Littérature saria Le plongeon komikiagatik (Victor L. Pinel marrazkilariarekin batera). 
 2024 Prix des collèges de l'académie de Poitiers saria, Angulemako Komiki Azokan, Nos cœurs tordus komikiagatik (Manu Causse idazlearekin eta Javi Rey marrazkilariarekin).

 Sarietarako aukeraturiko lanak 

 Pëppo (Bayard) eta Soleil glacé (Robert Laffont) Vendredi sarirako aukeratu zituzten 2018an eta 2020an.
 Un Monde si grand (Bayard Graphic, Élodie Durand-en marrazkiarekin) 2023an, Montreuileko Salon du livre de jeunesse-n Les Pépites sarirako aukeratua izan zen.
 Nos Coeurs tordus (Bayard, Manu Causse eta Javi Rey) aukeratua izan zen 2023ko Prix jeunesse Ville de Saint-Malo sarirako, eta 2024ko Prix BD France Bleu sarirako.

 Obra nagusiak 

 Eleberriak 

 Komikiak 

 Gazteentzako albumak 

 Podcast-a 

 2020 : Les papiers d'Omar  /  Une histoire et Oli (France Inter) Sophia Aram-ekin batera idatzia.

 Erreferentziak 

 Kanpo estekak 

 Webgune ofiziala
 BD Gest
 Babelio
 Maison des écrivains et de la littérature
 Rencontre avec Séverine Vidal. YouTubeko Réseau des Médiathèques de Montpellier 3M kanalean.
 Interview de Séverine Vidal. YouTubeko Réseau Médiathèques Vals du Dauphiné kanalean.

Kategoria:Gazte literaturako idazleak
Kategoria:Frantziako haur literaturako idazleak
Kategoria:Frantsesezko idazleak
Kategoria:XXI. mendeko Frantziako idazleak
Kategoria:Wikipedia:Autoritate kontrola duten artikuluak
Kategoria:Frantziako emakumeak
Kategoria:Emakume idazleak